Al hoe minder mense kan bekostig om plaaslik te reisArgieffoto (Foto: cocoparisienne, Pixabay) Plaaslike toerisme het oor die afgelope twee jaar afgeneem as gevolg van ekonomiese probleme, aldus die opname oor plaaslike toerisme (DTS 2016) wat Maandag deur Statistieke Suid-Afrika vrygestel is. Volgens die opname het die aantal dagreise wat in die land onderneem word, van 44,3 miljoen in 2015 gedaal tot 39,4 miljoen in 2016. Oornagreise het van 45,4 miljoen in 2015 gedaal tot 43 miljoen in 2016. Die verslag wys ook dat die hoogste aantal reise in Desember onderneem word, in vergelyking met die ander 11 maande van die jaar. “Dit is duidelik waarom mense nie reis nie – hulle het nie geld om te spandeer nie. Ons kan sien daar is ŉ daling in begroting vir reise – dit was standvastig R87 miljard [in 2015 en 2016] maar daar was ŉ beduidende daling sedert 2014 en nog ŉ beduidende daling sedert 2013,” het Pali Lehohla, statistikus-generaal, gesê toe hy die verslag in Pretoria bekendgestel het. Suid-Afrikaners reis gewoonlik om inkopies te doen, vriende en familie te besoek en vir vakansie. Wanneer daar ŉ vergelyking getref word tussen 2015 en 2016, het reisigers wat inkopies wou doen, vriende en familie wou besoek en vakansie wou hou, gedaal. Daar was egter ŉ toename in die getal persone wat vir begrafnisse gereis het. Reise vir godsdienstige redes het ook gedaal. Wit Suid-Afrikaners reis byna twee keer so veel soos enige ander bevolkingsgroep. Wit Suid-Afrikaners het ŉ 88.9% aandeel in oornagreise, in vergelyking met swart Suid-Afrikaners met 43,8%, bruin Suid-Afrikaners het 32,5% en Indiërs en Asiese Suid-Afrikaners het 34,5%. StatsSA definieer ŉ plaaslike reis as ŉ reis binne die grense van Suid-Afrika, maar buite die respondent se gewone omgewing. ŉ Toeris is ŉ besoeker wat minstens een aand oornag in die plek wat hy besoek. Wat betref gereelde bestemmings in Suid-Afrika, het Gauteng die grootste aandeel, naamlik 23% vir dagbesoekers. Limpopo het die grootste aandeel (17%) vir oornagbesoekers in 2016, gevolg deur Gauteng en KwaZulu-Natal. Motors en taxi’s word hoofsaaklik gebruik vir oornagbesoeke. Die gebruik van busse vir oornagbesoeke het tussen 2015 en 2016 gedaal, alhoewel die gebruik van vliegtuie toegeneem het. Volgens Lohohla verkies Suid-Afrikaners ook om by vriende en familie tuis te gaan, eerder as om vir akkommodasie te betaal. Van die persone wat oornagreise onderneem het, het 33,7% nog nooit getrou nie en meer as 40% van die mense wat oornagreise onderneem, was tussen 25 en 44 jaar oud. Die grootste uitgawes tydens reise was vir vervoer, kos en drankies. Meeste van die geld is in Gauteng spandeer.